वापसी से पहले हनीप्रीत समेत 21 गोद ली बेटियों को कहानियां सुनाई, PM नरेंद्र मोदी की तारीफ की
राम रहीम की पैरोल खत्म हो गई है। जेल वापिसी से पहले राम रहीम ने पीएम नरेंद्र मोदी के बेटी बचाओ- बेटी पढ़ाओ अभियान की खुलकर प्रशंसा कर दी। ऐसे में जेल वापिसी से पहले राम रहीम का भाजपा प्रेम सामने आ गया। 
40 दिन की पैरोल खत्म होने के बाद डेरा सच्चा सौदा का मुखी राम रहीम शाम करीब 5 बजे रोहतक की सुनारिया जेल लौट गया है। उसने उत्तर प्रदेश के बागपत स्थित बरनावा आश्रम में पैरोल काटी। जेल से बाहर की आखिरी रात राम रहीम ने पीएम नरेंद्र मोदी के बेटी बचाओ- बेटी पढ़ाओ अभियान की खुलकर प्रशंसा कर दी। राम रहीम ने गोद ली 21 बेटियों से चर्चा की। इस दौरान हनीप्रीत भी मौजूद थी।
डेरा प्रमुख साध्वी यौन शोषण, रणजीत हत्याकांड, छत्रपति हत्याकांड में उम्र कैद की सजा काट रहा है। हरियाणा सरकार उसके हार्डकोर क्रिमिनल न होने का शपथ पत्र भी कोर्ट दे चुकी है।
दिनचर्या का वीडियो डाला
राम रहीम ने गुरुवार रात को पहले अपनी दिनचर्चा का वीडियो रिकॉर्ड करवाकर सोशल मीडिया पर डाला। सुबह-सुबह राम रहीम नाम सिमरन करता है। फिर खुद ही बिस्तरे की चादर जोड़ता है और फिर साफ सफाई करता है। राम रहीम यह वीडियो सुबह तीन से 4 बजे होने का दावा करता है। इसके बाद राम रहीम सैर के लिए निकल पड़ता है।
प्रेमियों को PM का अनुशरण करने को कहा
जबकि दूसरे वीडियो में वह गोद ली 21 बेटियों से चर्चा करते हुए कहता है कि बेटियों को कोख में मत मारो। पीएम नरेंद्र मोदी भी बेटियों को पढ़ाने-लिखाने के लिए अभियान चलाए हुए हैं। पूरे देश के अच्छे लोग भी यहीं चाहते हैं कि बेटियों को पढ़ाया लिखाया जाए।
बेटियां फाइटर फायलट भी बनी हैं। जब देश के राजा भी चाहते हैं तो प्रजा को भी अनुसरण करना चाहिए। ऐसे में राम रहीम 40 दिन की पैरोल खत्म करने के बाद जेल वापसी से पहले भाजपा के बेटी पढ़ाओ-बेटी बचाओ अभियान की प्रशंसा करके पीएम की तारीफ कर गया और प्रेमियों को उनका अनुसरण करने का संदेश दे गया।
21 गोद ली बेटियों से किया वीडियो शेयर
राम रहीम ने गुरुवार रात को 21 गोद ली हुई बेटियों के साथ वीडियो शेयर किया। इसमें हनीप्रीत भी है और ऑनलाइन सवालों के जवाब दिए। इस 54 मिनट की वीडियो में राम रहीम नॉन स्टॉप बोलता जा रहा है। राम रहीम की 21 गोद ली बेटियां डेरा प्रमुख का गुणगान करती हैं और बताती हैं कि किन हालातों में उन्हें गोद लिया गया। राम रहीम ने सवालों का जवाब देते हुए कहा कि इनके डॉक्यूमेंट पर पिता के रूप में भी उनका ही नाम लिखा है।
ढाई इंच की जुबान को नहीं रोका जा सकता
वहीं राम रहीम का श्री गंगानगर से एक भक्त पत्रकार सवाल करता है कि आपके बारे में मीडिया में बहुत कुछ आया। राम रहीम ने कहा कि हर किसी को रोका जा सकता है, लेकिन ये ढाई तीन इंच की जुबान को रोका नहीं जा सकता। हमारा काम समाज का भला करना है। राम रहीम ने कहा कि खबर आई थी एक बच्ची को गोबर में फेंक दिया। कुत्ते ने उसे नोच दिया। तब ही ठान लिया था कि कोई भी बच्ची नहीं चाहता तो हमें दे दें। ऐसे हमने अस्पताल और कई जगहों से बच्चियां लेकर आए। इन बच्चों को नहीं पता कि ये कहां से हैं।
केंद्र सरकार की बेटी बचाओ, बेटी पढ़ाओ अभियान की चर्चा करते हुए कहता है कि अब तो हमारे देश के प्रधानमंत्री नरेंद्र मोदी भी यहीं चाहते हैं कि बेटियों को पढ़ाओ लिखाओ।
अंतिम सत्संग में बताया गुरुमंत्र का राज
राम रहीम ने गुरुवार को किए अपने अंतिम सत्संग में कहा कि साध-संगत मार्च महीने को भी एमएसजी महीने के रूप में मनाएगी। 25 मार्च 1973 को राम रहीम को शाह मस्ताना धाम में गुरुमंत्र प्रदान किया गया था। राम रहीम ने कहा कि हम थे, हम है और हम ही रहेंगे और उसी से ये एमएसजी वर्ड (शब्द)और एमएसजी भंडारा बना है। एमएसजी वर्ड बना है, उसका कारण ये मार्च का महीना भी है। 25 मार्च 1973 में हमें गुरुमंत्र देकर अपने साथ जोड़ा था। उस दिन शायद महीने का अंतिम सत्संग था।
राम रहीम ने कहा कि साध-संगत यह जानना भी चाह रही थी कि, हमें गुरुमंत्र कब मिला था। जिस समय हमें गुरुमंत्र दिया गया था, उस समय हमारी उम्र लगभग साढ़े 5 साल की होगी। थोड़ा-ऊपर नीचे हो सकता है महीने के हिसाब से। उस समय हमें बेपरवाह शाह मस्ताना धाम में अपने पास बुलाकर तेरा वास में गुरुमंत्र दिया था।
राम रहीम ने कहा कि शाह मस्ताना धाम में जो होल की तरफ गेट है, उस तरफ जगह थी खाली। वहीं पर कनातें लगी हुई थी, बेपरवाह जी का बांया हाथ हाल की तरफ था और मुखड़ा पंडाल की तरफ था। तो वहां पर हम गुरुमंत्र लेने के लिए बैठे थे। उस समय हमारे पिता भी साथ थे। जब हम बेपरवाह के पास आकर बैठे थे तो वो 25 मार्च का दिन था। वो महीने का लास्ट सत्संग था। तो ये खुशी का दिन एमएसजी बेपरवाह ने बना दिया।
MSG का मतलब मैसेंजर ऑफ गॉड नहीं
राम रहीम ने कहा कि कई लोग एमएसजी का मतलब मैसेंजर ऑफ गॉड निकालते हैं, इसका यह अर्थ नहीं है। ये परम पिता ने वचन किए थे कि हम थे, हम हैं और हम ही रहेंगे। 'एम से मस्ताना जी का नाम, 'एस से शाह सतनाम महाराज का नाम और 'जी से उनका नाम गुरमीत से मिलाकर बनता है एमएसजी। तो इसलिए इस नाम को ही हमने एमएसजी रख दिया। ये कोई अलग से नाम नहीं। ये तो साध-संगत के लिए खुशी का महीना है।
क्योंकि साध-संगत चाहती थी कि हर महीना खुशी और सेवा का महीना बन जाए, इसलिए इस महीने का नाम रखा गया है। इससे अगला महीना यानी अप्रैल, जिसमें बेपरवाह साईं शाह मस्ताना जी महाराज ने डेरा सच्चा सौदा की नींव रखी थी, वो आ जाएगा और आगे की फिर आगे बताएंगे समय के अनुसार।
हरियाणा सरकार ने दी 40 दिन की पैरोल
हरियाणा सरकार ने राम रहीम को 40 दिन की पैरोल दी थी। राम रहीम 21 जनवरी को जेल से बाहर आया था, उसकी पैरोल 2 मार्च को पूरी हो गई। इससे पहले बीते साल उसे 90 दिन की पैरोल और फरलो मिली थी।